Emil Boc și l-a pus în cap și pe Laszlo Dioszegi: "Reacția primarului nu are nicio logică"
Farul și Sepsi sunt ultimele două echipe care și-au asigurat prezența în play-off-ul Superligii, în urma meciurilor de aseară.
"Reacția primarului nu are nicio logică", a spus Laszlo Dioszegi, după acuzele de blat ale lui Emil Boc
Campioana a remizat la Botoșani, iar Sepsi a învins Petrolul, la Ploiești, cu 2-1, cu un gol marcat în minutul 90+2 de Gabriel Debeljuh.
De asemenea, CFR Cluj și Dinamo au învins, ambele pe teren propriu, FC Hermannstadt, respectiv, UTA cu același scor, 1-0, iar FC Voluntari și "U" Cluj-Napoca au remizat fără să marcheze.
La scurt timp după încheierea partidelor, primarul orașului Cluj-Napoca, Emil Boc, a lansat acuzații dure. "Petrolul – rușinea fotbalului românesc! Cum să nu îți aperi corect șansele?
Cum să faci un simulacru de apărare la golul doi primit în meciul cu Sepsi? Oricine se uită la această fază poate observa cum invitați și lăsați adversarul să vă dea gol!", a scris el pe pagina sa de Facebook. Ulterior, el a șters statusul.
Dacă Petrolul cere forurilor competente să se auto-sesiseze în privința acestor acuzații, patronul lui Sepsi, Laszlo Dioszegi, are un alt punct de vedere.
"Cine a văzut meciul a remarcat că Petrolul a luptat până în ultima clipă. Mai putem vorbi de blaturi în anul 2024? Și se gândește cineva să facă un aranjament în ultimele secunde? Domnul Boc ar face mai bine să fie supărat că echipa dânsului n-a putut câștiga la Voluntari.
Omul mai spune la supărare tot felul de lucruri, dar degeba băteam noi la Ploiești dacă Universitatea ar fi luat trei puncte. Sincer, nici nu prea am băgat în seamă reacția primarului de la Cluj, pentru că nu are nicio logică.
Ce sens avea să ne dea Petrolul meciul, când prin această înfrângere vor avea o situație mai precară în play-out? Rămân cu 18 puncte după înjumătățire și nu le va fi ușor mai departe", a spus Laszlo Dioszegi, conform sportpesurse.ro.